Initiativ fra Den Franske Republik med henblik på vedtagelse af Rådets direktiv om definition af hjælp til ulovlig indrejse og rejse samt ulovligt ophold

(2000/C 253/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 61, litra a), og artikel 63, stk. 3, litra b),

under henvisning til Rådets afgørelse 1999/436/EF af 20. maj 1999 om fastsættelse af retsgrundlaget for hver af de bestemmelser og afgørelser, der udgør Schengen-reglerne(1),

under henvisning til Den Franske Republiks initiativ,

under henvisning til udtalelse fra Europa-Parlamentet, og

ud fra følgende betragtninger:

(1) I traktaten om Den Europæiske Union nævnes bekæmpelse af menneskehandel, om nødvendigt gennem indbyrdes tilnærmelse af medlemsstaternes strafferetlige regler, som et af Unionens mål. Det Europæiske Råd i Tammerfors erindrede om den høje prioritering af en sådan indsats.

(2) Ifølge traktaten om oprettelse af Det Europæiske Fællesskab skal der gradvis indføres et område med frihed, sikkerhed og retfærdighed, hvilket navnlig indebærer bekæmpelse af ulovlig indvandring.

(3) Der bør derfor sættes ind for at bekæmpe hjælp til ulovlig indvandring, uanset om der er tale om hjælp til ulovlig passage af grænsen i snæver forstand eller hjælp, der har til formål at rekruttere til netværk til udnyttelse af mennesker.

(4) Det er i den forbindelse vigtigt at opnå en tilnærmelse af de eksisterende juridiske bestemmelser, og det indebærer dels fastlæggelse af en præcis og brugbar definition af den pågældende strafbare handling, hvilket er emnet for dette direktiv, dels harmonisering af sanktioner, muligheder for straffritagelse og skærpende omstændigheder, hvilket er emnet for rammeafgørelsen om styrkelse af de strafferetlige rammer med henblik på bekæmpelse af hjælp til ulovlig indrejse og ulovligt ophold(2).

(5) Dette direktiv bygger på afsnit IV i traktaten om oprettelse af Det Europæiske Fællesskab og har til formål at forbedre definitionen af hjælp til ulovlig indvandring og derved gennemførelsen af rammeafgørelse .../.../EF om styrkelse af de strafferetlige rammer med henblik på bekæmpelse af hjælp til ulovlig indrejse og ulovligt ophold.

(6) Disse instrumenter supplerer en række henstillinger, såsom henstilling af 22. december 1995 om harmonisering af midlerne til bekæmpelse af ulovlig indvandring og ulovlig beskæftigelse og om forbedring af de hertil beregnede kontrolmidler(3) og henstilling af 27. september 1996 om bekæmpelse af ulovlig beskæftigelse af tredjelandsstatsborgere(4) samt fælles aktion 97/154/RIA af 24. februar 1997 om bekæmpelse af menneskehandel og seksuel udnyttelse af børn(5), men foregriber ikke foranstaltninger, der er truffet eller vil blive truffet inden for rammerne af afsnit IV i traktaten om oprettelse af Det Europæiske Fællesskab.

(7) Dette direktiv er en udbygning af Schengen-reglerne i Schengen-protokollens forstand -

UDSTEDT FØLGENDE DIREKTIV:

Artikel 1

Generel strafbar handling

Hver medlemsstat træffer de nødvendige foranstaltninger for at sikre, at handlinger, hvorved der forsætligt ydes direkte eller indirekte hjælp til at gøre det lettere for tredjelandsstatsborgere at rejse ulovligt ind i, rejse i eller opholde sig ulovligt på en EU-medlemsstats område, anses for strafbare.

Artikel 2

Medvirken, anstiftelse og forsøg

Hver medlemsstat træffer de nødvendige foranstaltninger for at sikre, at medvirken som medskyldig eller initiativtager til handlinger som omhandlet i artikel 1 eller forsøg på at begå sådanne handlinger også anses for strafbare handlinger.

Artikel 3

Sanktioner

Hver medlemsstat træffer de nødvendige foranstaltninger for at sikre, at de i artikel 1 og 2 omhandlede strafbare handlinger straffes med sanktioner, der er effektive, står i et rimeligt forhold til lovovertrædelsen og har afskrækkende virkning.

Artikel 4

Straffritagelse

Medlemsstaterne kan træffe beslutning om straffritagelse for de i artikel 1 og 2 omhandlede strafbare handlinger over for personer, der har følgende tilknytning til tredjelandsstatsborgere, der har modtaget hjælp som omhandlet i de nævnte artikler:

- slægtninge i opstigende og nedstigende linje, søskende og disses ægtefæller

- ægtefælle, samlever.

Artikel 5

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. november 2001. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv, samt en sammenligningstabel over bestemmelserne i dette direktiv og de tilsvarende bestemmelser i den vedtagne nationale lovgivning. Kommissionen underretter de øvrige medlemsstater herom.

Artikel 6

Ikrafttrædelse

Denne rammeafgørelse træder i kraft på dagen for offentliggørelsen i De Europæiske Fællesskabers Tidende.

Artikel 7

Adressater

Dette direktiv er rettet til medlemsstaterne.

Udfærdiget i ...

På Rådets vegne

...

Formand

(1) EFT L 176 af 10.7.1999, s. 17.

(2) Se side 6 i denne EF-Tidende.

(3) EFT C 5 af 10.1.1996, s. 1.

(4) EFT C 304 af 14.10.1996, s. 1.

(5) EFT L 63 af 4.3.1997, s. 2.